b'\n_START_ARTICLE_\nOtto Walter Ehrstr\xc3\xb6m\n_START_PARAGRAPH_\nOtto Walter Ehrstr\xc3\xb6m (4. kes\xc3\xa4kuuta 1890 Turku \xe2\x80\x93 19. maaliskuuta 1966 Turku) oli suomalainen el\xc3\xa4inl\xc3\xa4\xc3\xa4k\xc3\xa4ri, el\xc3\xa4inl\xc3\xa4\xc3\xa4ketieteen tohtori. H\xc3\xa4n toimi vuosina 1918-1954 Helsingin kaupunginel\xc3\xa4il\xc3\xa4\xc3\xa4k\xc3\xa4rin\xc3\xa4. H\xc3\xa4n oli Suomen maidontarkastutoiminnan uranuurtajia. H\xc3\xa4n opiskeli Saksassa ja v\xc3\xa4itteli tohtoriksi Leipzigiss\xc3\xa4 1920. H\xc3\xa4n on ensimm\xc3\xa4inen suomalainen, joka on v\xc3\xa4itellyt maitohygienian alalta tohtoriksi._NEWLINE_1920-luvulla Ehrstr\xc3\xb6m loi Helsinkiin maidontarkastusj\xc3\xa4rjestelm\xc3\xa4n. Se sis\xc3\xa4lsi s\xc3\xa4\xc3\xa4nn\xc3\xb6nmukaisen n\xc3\xa4ytteenoton tuotantoketjun eri vaiheista tuottajalta kuluttajalle. Oleellisena osana siihen kuuluivat tuottajatiloilla suoritettu hygieeninen valvonta sek\xc3\xa4 siihen liittyv\xc3\xa4 valistus- ja neuvontaty\xc3\xb6. H\xc3\xa4n otti ohjelmaan jo 1920-luvulla palkitsemis- ja kilpailutoiminnan. Helsingiss\xc3\xa4 otettiin k\xc3\xa4ytt\xc3\xb6\xc3\xb6n vuonna 1932 laatumaksutapa maidon hinnoitteluun. N\xc3\xa4iden toimenpiteiden johdosta maidon laatu parani tuntuvasti._NEWLINE_Helsingin maidontarkastusj\xc3\xa4rjestelm\xc3\xa4 otettiin k\xc3\xa4ytt\xc3\xb6\xc3\xb6n muissakin kaupungeissa ja kauppaloissa. Se oli mallina my\xc3\xb6s 1946 s\xc3\xa4\xc3\xa4detyss\xc3\xa4 maidontarkastuslaissa. Sen valmistelussa ja toteutuksessa Walter Ehrstr\xc3\xb6m oli keskeisesti mukana. My\xc3\xb6s nykyinen EU-lains\xc3\xa4\xc3\xa4d\xc3\xa4nt\xc3\xb6 rakentuu samoille periaatteille._NEWLINE_Walter Ehrstr\xc3\xb6m osallistui aktiivisesti kansainv\xc3\xa4liseen toimintaan. H\xc3\xa4nell\xc3\xa4 oli merkitt\xc3\xa4v\xc3\xa4t ansiot siin\xc3\xa4, ett\xc3\xa4 UNICEF lahjoitti 1950-luvulla huomattavan m\xc3\xa4\xc3\xa4r\xc3\xa4n meijerikoneita Suomen valtiolle, joka sitten myi ne edelleen meijereille. Valuuttapulan takia meijerit eiv\xc3\xa4t sodan j\xc3\xa4lkeen p\xc3\xa4\xc3\xa4sseet uusimaan vanhoja kuluneita koneitaan._NEWLINE_Kaukokatseisena miehen\xc3\xa4 Ehrstr\xc3\xb6m tajusi, ettei yksityinen henkil\xc3\xb6 tai pieni ryhm\xc3\xa4 yksin saa suuria aikaan yleisess\xc3\xa4 kehityksess\xc3\xa4. T\xc3\xa4m\xc3\xa4n takia h\xc3\xa4nen aloitteestaan perustettiin lukuisia terveydenhoitoty\xc3\xb6t\xc3\xa4 tekevi\xc3\xa4 yhdistyksi\xc3\xa4. Viel\xc3\xa4 t\xc3\xa4n\xc3\xa4 p\xc3\xa4iv\xc3\xa4n\xc3\xa4kin n\xc3\xa4ist\xc3\xa4 ovat toiminnassa mm. Maitohygienialiitto ja Maito ja Terveys r.y. Tunnustuksena ty\xc3\xb6st\xc3\xa4\xc3\xa4n elintarvikehygienian, erityisesti maitohygienian hyv\xc3\xa4ksi h\xc3\xa4net promovoitiin kunniatohtoriksi vuonna 1953 Hannoverissa Saksassa ja 1965 Helsingin El\xc3\xa4inl\xc3\xa4\xc3\xa4ketieteellisess\xc3\xa4 korkeakoulussa._NEWLINE_Ehrstr\xc3\xb6min el\xc3\xa4m\xc3\xa4nty\xc3\xb6t\xc3\xa4 kunnioittamaan perustettiin 1958 Walter Ehrstr\xc3\xb6min s\xc3\xa4\xc3\xa4ti\xc3\xb6. S\xc3\xa4\xc3\xa4ti\xc3\xb6 on lahjoittanut Helsingin yliopistoon jo kaksi pysyv\xc3\xa4\xc3\xa4 maitohygienian alan professuuria edist\xc3\xa4m\xc3\xa4\xc3\xa4n alan tieteellist\xc3\xa4 tutkimusta. S\xc3\xa4\xc3\xa4ti\xc3\xb6 jakaa my\xc3\xb6s mitaleita laadukkaille maidontuotantotiloille.'